ขอพักเหนื่อย
ตลาดหุ้นวันที่ 26 เม.ย. คาดเม็ดเงินต่างชาติไหลเข้าต่อหลังฝรั่งกลับมาทำงาน
18 ส.ค. 2554

ตลาดหุ้นวันที่ 26 เม.ย. คาดเม็ดเงินต่างชาติไหลเข้าต่อหลังฝรั่งกลับมาทำงาน
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า เม็ดเงินต่างชาติน่าจะยังไหลเข้ามาต่อ หลังผ่านพ้นเทศกาลวันอีสเตอร์ที่ตลาดหุ้นหลายประเทศปิดทำการ และคาดว่าธนาคารกลางสหรัฐ (เฟด) จะยังไม่มีการขึ้นดอกเบี้ยในการประชุมวันที่ 26-27 เม.ย.นี้ อย่างไรก็ตาม ต้องติดตามถ้อยแถลงของเฟดที่มีมุมมองต่อเศรษฐกิจ
ขณะที่ในประเทศยังไม่มีปัจจัยใหม่ ส่วนการปะทะบริเวณชายแดนไทยกัมพูชา ไม่มีผลกระทบต่อตลาดหุ้นมากนัก
ประเมินแนวรับที่ 1,095 จุด และแนวต้านที่ 1,115-1,120 จุด 
ด้านกลยุทธ์ แนะนำรอซื้อเมื่ออ่อนตัวในหุ้นที่คาดว่าผลประกอบการไตรมาสแรกจะออกมาดี เช่น กลุ่มพลังงาน อาหาร และปิโตรเคมี
นายธวัชชัย อัศวพรไชย ผู้อำนวยการฝ่ายวิเคราะห์หลักทรัพย์ บริษัทหลักทรัพย์ โกลเบล็ก กล่าวว่า ตลาดหุ้นขาดปัจจัยใหม่สนับสนุน ทำให้ดัชนีแกว่งตัวแคบๆ จึงแนะนำให้นักลงทุนเล่นรอบในระยะสั้น โดยแนวต้าน 1,118 จุด และแนวรับ 1,100-1,096 จุด
วันที่ 25 เม.ย. ตลาดหุ้นเอเชียปิดติดลบเป็นส่วนใหญ่ ส่วนไทยดัชนีแกว่งแคบๆ ก่อนปิดที่ 1,105.43 จุด เพิ่มขึ้น 0.14 จุด มูลค่าการซื้อขาย 23,994 ล้านบาท นักลงทุนต่างชาติยังซื้อสุทธิ 769 ล้านบาท ส่วนนักลงทุนในประเทศขายทั้ง 3 กลุ่ม เน้นหุ้นพลังงานและธนาคารพาณิชย์ ขณะที่มีแรงซื้อหุ้นอสังหาริมทรัพย์